ময়মনসিংহে সংঘটিত রক্তক্ষয়ী কয়েকটি আলোচিত যুদ্ধে অংশগ্রহণ করেন মুক্তিযোদ্ধা আবদুর রব। ময়মনসিংহকে হানাদার মুক্ত করার এসব যুদ্ধ নিয়ে তিনি জানান বিস্তারিত। '১৯৭১ সালের ১৮ সেপ্টেম্বর সকালে ঢালু মুক্তিযোদ্ধা ক্যাম্প থেকে ৪টি এলএমজিসহ প্রয়োজনীয় গোলাবারুদ, ডিনামাইট, পর্যাপ্ত হ্যান্ড গ্রেনেড ও ফায়ার গ্রেনেড নিয়ে আমরা মেঘালয় সীমান্তের রাস্তা দিয়ে বাসে চড়ে গন্তব্যের উদ্দেশে যাত্রা শুরু করি এবং সন্ধ্যায় শিববাড়ী ইয়ুথ ক্যাম্পে পৌঁছি। শিববাড়ী ইয়ুথক্যাম্প ইনচার্জ হাতেম আলী এমপি আমাদের স্বাগত জানান এবং সেখানে আমরা রাতযাপন করি। ১৯ সেপ্টেম্বর সকালে আমরা মার্চ করে নেওলাগিরি পৌঁছাই। সেখানে মুক্তিযোদ্ধা কমান্ডার তফাজ্জল হোসেন চুন্নু এবং হাফেজ হাবিবুর রহমানের গেরিলা ক্যাম্প ছিল। এ ক্যাম্পে দুপুরে খেয়ে বিশ্রাম নিয়ে আবার সন্ধ্যায় যাত্রা শুরু করি। সারা রাত অবিরাম হেঁটে ও নদী-নালা নৌকায় পাড়ি দিয়ে কলসিন্ধুর বাজারের পাশ দিয়ে ২০ সেপ্টেম্বর সকালে মুক্তাঞ্চল গোয়াতলা বাজারে উপস্থিত হই। সেখানকার কমান্ডার এখলাছ উদ্দিন আমাদের শেল্টার দেন এবং আপ্যায়ন করান। গোয়াতলা বাজারে সারাদিন বিশ্রাম নিয়ে বিকেলে কংস নদীর পাড় দিয়ে সামনের দিকে মার্চ করি। সারারাত হেঁটে ভোর বেলায় ফুলপুরের কালিখা গ্রামে বিভিন্ন বাড়িতে আমরা অবস্থান নিই। ২১ সেপ্টেম্বর দিনের বেলায় সেখানে অবস্থান করে আবার সন্ধ্যার পরে পথচলা শুরু করি। সে সময় আমরা দিনের বেলায় মার্চ না করে রাতে করতাম। যাতে শত্রুপক্ষ আমাদের গতিবিধি টের না পায়। এমনিভাবে সারারাত হেঁটে সকালে সূর্য ওঠার আগেই বিসকা ইউনিয়নের নগোয়া গ্রামে মুক্তিযোদ্ধা আবদুর রশিদের বাড়ি অবস্থান নিই। আবার সন্ধ্যার পরে সেখান থেকে রওনা দিয়ে কলতাপাড়া বাজারের কাছাকাছি এসে জানতে পারি যে, কলতাপাড়া বাজারে কয়েক রাজাকার তাস খেলছে। ওই রাজাকাররা সাধারণ মানুষের গরু-ছাগল ও ধনসম্পদ লুট করে, জনগণের ওপর অত্যাচার নির্যাতন চালায় এবং পাকবাহিনীর কাছে মুক্তিবাহিনীর খবরাখবর আদান-প্রদান করে। তাই কলতাপাড়া বাজার ঘেরাও করে দুই রাজাকারকে ধরে ফেলি এবং কমান্ডার আবুল হাসেম ও টুআইসি আতাউদ্দিন শাহ এদের মৃত্যুদণ্ড ঘোষণা করেন। মুক্তিযোদ্ধা রবার্ট সরকার ও আকবর আলী মৃত্যুদণ্ড কার্যকর করেন। সেখান থেকে আবার মার্চ করে ভোর বেলায় ঈশ্বরগঞ্জের নাওভাঙ্গা বাজারের পূর্ব দিকে একটি গ্রামের কয়েকটি বাড়িতে শেল্টার নিই। কিন্তু সেখানে অসতর্কতাবশত আমাদের সহযোদ্ধা মুসলিম উদ্দিনের রাইফেল থেকে একটি মিস ফায়ার হয়। তাই ওই শেল্টারে অবস্থান করা নিরাপদ নয় ভেবে আরেক শেল্টারের উদ্দেশে মার্চ করি। পরবর্তী শেল্টারে পৌঁছার আগেই সূর্য উঠে যায়। তাই ২৩ সেপ্টেম্বর দিনের বেলায় নাওভাঙ্গা বাজারে আমরা অবস্থান নিই। আমাদের অবস্থান টের পেয়ে ওই এলাকার দুই কুখ্যাত দালাল শম্ভুগঞ্জ ও উচাখিলা রাজাকার ক্যাম্পে খবর দেয়- নাওভাঙ্গা বাজারে ৫-৬শ' মুক্তিযোদ্ধা ক্যাম্প করেছে। বেলা আনুমানিক ১টার সময় শম্ভুগঞ্জ ও উচাখিলা থেকে পাকবাহিনী ও রাজাকাররা অগ্রসর হয়ে আমাদের ওপর দু'দিক থেকে আক্রমণ করে। তখন আমরা নাওভাঙ্গা গ্রামের ছেলে প্লাটুন কমান্ডার হাফিজ উদ্দিন কর্তৃক গ্রামের বিভিন্ন বাড়ি থেকে সংগ্রহ করা খাবার খাওয়ার জন্য প্রস্তুতি নিচ্ছিলাম। খাবার ফেলে রেখেই আমরা পাল্টা গুলিবর্ষণ করি। া